Menn þurfa ekki annað en renna augum yfir þann lagabálk til að sjá það . Svo ætla menn að leyfa sér að draga úr öryggi sjómanna , sem aldrei er of mikið . Ameríska þyrlubjörgunarsveitin á Keflavíkurflugvelli , sem bjargaði líklega hundruðum mannslífa á Íslandi og hafinu umhverfis okkur , er nú ekki lengur til að stóla á . Því miður . Það hefði átt að semja við Bandaríkjamenn um að hafa hana áfram staðsetta hér , ef mögulegt hefði verið , þó svo herinn færi að öðru leyti . Þó við hefðum þurft að greiða nokkrar krónur í rekstrarkostnaði hennar hefði það marg borgað sig fyrir okkur . Miðað við þessar staðreyndir verðum við sjálfir að halda úti eins öflugri þyrlubjörgunarsveit og kostur er . Þar má ekkert til spara , án þess þó að vera með eitthvert bruðl . Þetta er slíkt forgangsmál að það ætti ekki að þurfa mikilla umræðna við . Og meðal annarra orða : Þyrlurnar eru ekki bara fyrir sjómennina okkar . Þær eru fyrir allt Ísland auk hafsins umhverfis það . Gleymum því ekki .